钦定古今图书集成/理学汇编/文学典/第079卷 > 陈与义
## 钦定古今图书集成/理学汇编/文学典/第079卷 > 陈与义

按《宋史文苑传》，“与义字去非，其先居京兆，自曾祖希
亮始迁洛，故为洛人。与义天资卓伟，为儿时已能作
文，致名誉，流辈敛衽，莫敢与抗。登政和三年上舍甲
科，授开德府教授，累迁太学博士，擢符宝郎。寻谪监
陈留酒税。及金人入汴，高宗南迁，遂避乱襄、汉，转湖
湘，逾岭峤。久之，召为兵部员外郎。绍兴元年夏至行”
在，迁中书舍人，兼掌内制，拜吏部侍郎。寻以徽猷阁
直学士知湖州，召为给事中，驳议详雅。又以显谟阁
直学士提举江州太平观，被召，会宰相有不乐与义
者，复用为中书舍人、直学士院。六年九月，高宗如平
江。十一月，拜翰林学士、知制诰。七年正月，参知政事。
唯师“用道德以辅朝廷，务尊主威而”振纲纪。时丞相
赵鼎言：“人多谓中原有可图之势，宜便进兵，恐他时
咎今日之失机。”上曰：“今梓宫与太后、渊圣皆未还，若
不与金议和，则无可还之理。”与义曰：“若和议成，岂不
贤于用兵？万一无成，则用兵必不免。”上曰：“然。”三月，从
帝如建康。明年，扈跸还临安，以疾请，复以资政殿学
士知湖州。陛辞，帝劳问甚渥，遂请闲，提举临安洞霄
宫。十一月，卒，年四十九。与义容状俨恪，不妄言笑，平
居虽谦以接物，然内刚不可犯。其荐士于朝，退未尝
以语人，士以是多之。尤长于诗，体物寓兴，清邃纡馀，
高举横厉，上下陶、谢、韦、柳之间。尝赋《墨梅》，徽宗嘉赏
之，以是受知于上云。